CELEX: 32015R1991
Language: hr
Date: 2015-11-05 00:00:00
Title: Provedbena uredba Komisije (EU) 2015/1991 оd 5. studenoga 2015. o izmjeni Uredbe (EZ) br. 555/2008 o utvrđivanju detaljnih pravila za provedbu Uredbe Vijeća (EZ) br. 479/2008 o zajedničkoj organizaciji tržišta vina u vezi s programima potpore, trgovinom s trećim zemljama, proizvodnim potencijalom i o nadzoru u sektoru vina

6.11.2015   
            
            
               HR
            
            
               Službeni list Europske unije
            
            
               L 290/9
            
         PROVEDBENA UREDBA KOMISIJE (EU) 2015/1991
   оd 5. studenoga 2015.
   o izmjeni Uredbe (EZ) br. 555/2008 o utvrđivanju detaljnih pravila za provedbu Uredbe Vijeća (EZ) br. 479/2008 o zajedničkoj organizaciji tržišta vina u vezi s programima potpore, trgovinom s trećim zemljama, proizvodnim potencijalom i o nadzoru u sektoru vina
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 70. i članak 145. stavak 3.,
   budući da:
   
               (1)
            
            
               U dijelu II. glavi I. poglavlju III. Uredbe (EU) br. 1308/2013 utvrđuju se pravila u pogledu trajanja programa odobravanja nasada vinove loze, upravljanja njime i nadzora nad njim čime se zamjenjuje sustav prava sadnje u prijelaznom razdoblju utvrđen u Uredbi Vijeća (EZ) br. 1234/2007 (2). U njemu su navedene i odredbe kojima se Komisiju ovlašćuje za donošenje provedbenih akata u pogledu upravljanja tim programom i nadzora nad njim. Međutim, u skladu s člankom 230. stavkom 1. točkom (b) podtočkom ii. Uredbe (EU) br. 1308/2013 sustav prava sadnje u prijelaznom razdoblju utvrđen u Uredbi (EZ) br. 1234/2007 primjenjuje se do 31. prosinca 2015.
            
         
               (2)
            
            
               U glavi IV. poglavlju II. Uredbe Komisije (EZ) br. 555/2008 (3) navedena su pravila o sustavu prava sadnje u prijelaznom razdoblju te su utvrđene obveze obavješćivanja koje imaju države članice u pogledu provedbe tog sustava. Radi provedbe programa odobravanja nasada vinove loze od 1. siječnja 2016. i obveza obavješćivanja u pogledu tog novog programa iz članka 11. Provedbene uredbe Komisije (EU) 2015/561 (4), nužno je utvrditi koje će se obveze obavješćivanja navedene u Uredbi (EZ) br. 555/2008 nastaviti primjenjivati u 2016. Nadalje, kako bi se osiguralo da Komisija primi sve podatke u vezi s provedbom sustava prava sadnje u prijelaznom razdoblju između 1. kolovoza 2014. i 31. prosinca 2015. te da je obaviještena o popisu prava sadnje 31. prosinca 2015. radi mogućnosti kontrole članka 68. Uredbe (EU) br. 1308/2013, potrebno je i izmijeniti referentne datume i utvrditi konačan datum za određene obveze obavješćivanja.
            
         
               (3)
            
            
               U članku 61. i članku 65. stavku 5. Uredbe (EZ) br. 555/2008 utvrđene su pojedinosti o godišnjim obvezama obavješćivanja u vezi s pravima nove sadnje i pravima sadnje u pričuvama. Te odredbe treba izmijeniti radi utvrđivanja roka do kojeg bi trebalo zadnji put dostaviti obavijesti te referentnog razdoblja koje treba uzeti u obzir za te konačne obavijesti.
            
         
               (4)
            
            
               U skladu s člankom 230. stavkom 1. točkom (b) podtočkom i. Uredbe (EU) br. 1308/2013, odredbe Uredbe (EU) br. 1234/2007 u pogledu nezakonitih sadnji i dalje se primjenjuju dok se predmetna područja ne iskrče. Stoga bi se i glava IV. poglavlje I. Uredbe (EZ) br. 555/2008 o nezakonitim sadnjama trebala nastaviti primjenjivati nakon 1. siječnja 2016. za one nezakonite sadnje koje su otkrivene prije 31. prosinca 2015. i do tog datuma još nisu iskrčene, sve dok se takva područja ne iskrče. Međutim, kako bi se poništilo obveze obavješćivanja koje više nisu relevantne i kako bi se pojasnili uvjeti pod kojima države članice više nemaju obvezu dostavljati godišnje obavijesti o nezakonitim sadnjama, potrebno je izmijeniti članak 58. Uredbe (EZ) br. 555/2008.
            
         
               (5)
            
            
               Glava IV. poglavlje IV. Uredbe (EZ) br. 555/2008 sadržava pravila o popisu i mjerenju zasađene površine. U članku 74. utvrđene su pojedinosti o godišnjim obvezama obavješćivanja u vezi s popisom vinogradarskih područja i prava sadnje. Tu odredbu treba izmijeniti radi utvrđivanja roka do kojeg bi trebalo zadnji put dostaviti obavijesti o popisu prava sadnje i o popisu glavnih sorti vinove loze te referentnog razdoblja koje treba uzeti u obzir za te konačne obavijesti. Kako bi se osigurali podaci o ukupnim pravima sadnje koja bi se mogla pretvoriti u odobrenja nakon 1. siječnja 2016. u skladu s člankom 68. Uredbe (EU) br. 1308/2013, taj bi referentni datum trebao biti zadnji datum primjene sustava prava sadnje, tj. 31. prosinca 2015. Nadalje, te konačne obavijesti ne bi trebale uključivati podatke o popisu vinogradarskih područja jer je obavijest o tome od 1. siječnja 2016. zamijenjena obaviješću iz članka 11. stavka 1. točke (a) Provedbene uredbe (EU) 2015/561.
            
         
               (6)
            
            
               Uredbu (EZ) br. 555/2008 trebalo bi stoga na odgovarajući način izmijeniti.
            
         
               (7)
            
            
               Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   Izmjena Uredbe (EZ) br. 555/2008
   Uredba (EZ) br. 555/2008 mijenja se kako slijedi:
   
               1.
            
            
               Članak 58. zamjenjuje se sljedećim:
               „Članak 58.
               Obavješćivanje
               1.   Države članice do 1. ožujka svake godine obavješćuju Komisiju o površinama za koje je plaćena kazna te o iznosu kazne koja je stvarno određena na obrascu određenom u tablici 1. iz Priloga XIII. One izvješćuju Komisiju i o svojem zakonodavstvu povezanom s tim kaznama.
               Ta se obveza više ne primjenjuje na one države članice u kojima nema nezakonitih nasada koje treba iskrčiti.
               2.   Osim ako nije drukčije navedeno u odgovarajućim tablicama Priloga XIII. ovoj Uredbi, obavijesti iz članka 85.c stavka 3., članka 188.a stavka 1. i članka 188.a stavka 2. Uredbe (EZ) br. 1234/2007 odnose se na prethodnu vinsku godinu.
               Godišnje obavijesti šalju se na obrascima određenima u tablicama 3. i 7. iz Priloga XIII. ovoj Uredbi.
               3.   Države članice mogu odlučiti o tome hoće li ili neće uključiti podatke o regijama u obavijesti navedene u stavcima 1. i 2.”
            
         
               2.
            
            
               Članak 61. zamjenjuje se sljedećim:
               „Članak 61.
               Obveze država članica da dostavljaju obavijesti u vezi s pravima nove sadnje
               Države članice do 1. ožujka 2016. Komisiji dostavljaju sljedeće podatke u odnosu na razdoblje od 1. kolovoza 2014. do 31. prosinca 2015.:
               
                           (a)
                        
                        
                           ukupne površine za koje su dodijeljena prava nove sadnje na temelju svakog od stavaka 1., 2. i 3. članka 60.; i
                        
                     
                           (b)
                        
                        
                           ukupnu površinu za koju su kumulativno dodijeljena prava nove sadnje u skladu s člankom 85.h Uredbe (EZ) br. 1234/2007; u slučaju kada država članica primijeni odstupanje iz članka 60. stavka 6. ove Uredbe, ona umjesto toga priopćuje procjenu ukupne predmetne površine, koja se temelji na rezultatima provedenog praćenja.
                        
                     Ta se obavijest daje na obrascu određenom u tablici 8. Priloga XIII. ovoj Uredbi.
               Države članice odlučuju o tome hoće li u te tablice uključiti podatke o regijama ili ne.”
            
         
               3.
            
            
               U članku 65., stavak 5. zamjenjuje se sljedećim:
               „5.   Države članice do 1. ožujka 2016. na obrascu utvrđenom u tablici 9. Priloga XIII. Komisiji dostavljaju sljedeće podatke u odnosu na razdoblje od 1. kolovoza 2014. do 31. prosinca 2015.:
               
                           (a)
                        
                        
                           prava sadnje dodijeljena pričuvama;
                        
                     
                           (b)
                        
                        
                           prava sadnje dodijeljena iz pričuva na temelju plaćanja ili bez njega.”
                        
                     
         
               4.
            
            
               Članak 74. zamjenjuje se sljedećim:
               „Članak 74.
               Popis
               Podaci koji se dostavljaju u popisu u skladu s člankom 145. stavkom 3. Uredbe (EU) br. 1308/2013 do 1. ožujka 2016. odnose se na 31. prosinca 2015.
               Popis sadržava podatke iz tablica 15. i 16. Priloga XIII. ovoj Uredbi. Države članice odlučuju o tome hoće li u te tablice uključiti podatke o regijama ili ne.”
            
         
               5.
            
            
               Tablica 14. iz Priloga XIII. briše se.
            
         Članak 2.
   Stupanje na snagu i primjena
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2016.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 5. studenoga 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržištâ i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).
   
      (3)  Uredba Komisije (EZ) br. 555/2008 od 27. lipnja 2008. o utvrđivanju detaljnih pravila za provedbu Uredbe Vijeća (EZ) br. 479/2008 o zajedničkoj organizaciji tržišta vina u vezi s programima potpore, trgovinom s trećim zemljama, proizvodnim potencijalom i o nadzoru u sektoru vina (SL L 170, 30.6.2008., str. 1.).
   
      (4)  Provedbena uredba Komisije (EU) 2015/561 оd 7. travnja 2015. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu programa odobravanja nasada vinove loze (SL L 93, 9.4.2015., str. 12.).